b'\n_START_ARTICLE_\nEmili Sal\xc3\xb3 i Ramell\n_START_SECTION_\nBiografia\n_START_PARAGRAPH_\nA quatre anys, la seva fam\xc3\xadlia es trasllad\xc3\xa0 a viure a la Bisbal d\'Empord\xc3\xa0. Tres anys m\xc3\xa9s tard, entr\xc3\xa0 a l\'Escolania de Montserrat (1913-1914), on va comen\xc3\xa7ar els estudis de m\xc3\xbasica. De tornada a la Bisbal, els continu\xc3\xa0 amb el mestre Josep Maria Soler, instrumentista, compositor, mestre i director de la cobla La Principal de la Bisbal. S\'incorpora a aquesta formaci\xc3\xb3 com a trompetista el 1923 (posteriorment en fou contrabaixista), i s\'hi estigu\xc3\xa9 fins al 1940. En una actuaci\xc3\xb3 a Fran\xc3\xa7a conegu\xc3\xa9 el compositor Canteloube, amb qui inici\xc3\xa0 una correspond\xc3\xa8ncia molt formativa que bevia del programa pedag\xc3\xb2gic de la Schola Cantorum de Par\xc3\xads._NEWLINE_L\'any 1947 marx\xc3\xa0 a actuar a l\'estranger, i no en torn\xc3\xa0 fins al 1961. En la seva estada al Caire compongu\xc3\xa9 la coneguda sardana Tramuntanada (1948). Tingu\xc3\xa9 molta relaci\xc3\xb3 amb Matar\xc3\xb3._NEWLINE_A m\xc3\xa9s de simfonies i altres obres d\'estil dodecaf\xc3\xb2nic, \xc3\xa9s autor de m\xc3\xa9s de 250 sardanes i altra m\xc3\xbasica de concert per a cobla. Aquesta darrera requereix un notable esfor\xc3\xa7 d\'interpretaci\xc3\xb3 i \xc3\xa9s rarament programada en els concerts. Una part de la seva producci\xc3\xb3 sardanista, d\'estil m\xc3\xa9s senzill i amb una menor t\xc3\xa8cnica musical, \xc3\xa9s signada amb el pseud\xc3\xb2nim Pau Marons, que esdev\xc3\xa9 una mena de "segona marca"; tot i aix\xc3\xad, aquestes sardanes (una seixantena) gaudeixen tamb\xc3\xa9 de gran popularitat. El fons documental d\'Emili Sal\xc3\xb3 est\xc3\xa0 dipositat a l\'Arxiu Hist\xc3\xb2ric Comarcal de la Bisbal d\'Empord\xc3\xa0._NEWLINE_El compositor Tom\xc3\xa0s Gil i Membrado li dedic\xc3\xa0 la sardana Banyuls a Emili Sal\xc3\xb3.'